《海天群鹤歌题余省画》
清代·弘历

余省画鹤鹤其性，前身应是款鹤师。在阴鸣和过幽寂，海天群戏放笔为。

奔机角睐岂所论，上下左右无不宜。海上三山隔尘世，向闻其名今见之。

苍松越万载一色，轮囷撑突虬龙枝。是处岂可居别物，舍胎仙也其奚谁。

合群休息信得地，分形饮啄各出奇。惠然而来翩然往，怡情欲赴中复疑。

莎坨彳亍印古篆，云路振迅披铢衣。擢距延颈若有抗，䯓颊□耳咸知时。

引吭弹舌振空谷，婆罗叫梵非笙丝。昂然黄鹤独超绝，不与众侣相追随。

松巅偃蹇若少憩，疑被文伟方骑归。卫轩不慕腐鼠嚇，阿阁还轻图箓垂。

景昭名迹存宝笈，师承有自青出而。胸中万态犹未尽，与鹤终始难穷期。